CELEX: C2007/069/54
Language: el
Date: 2007-03-24 00:00:00
Title: Υπόθεση T-27/07: Προσφυγή της 7ης Φεβρουαρίου 2007 — US Steel Košice κατά Επιτροπής

24.3.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/25
            
         Προσφυγή της 7ης Φεβρουαρίου 2007 — US Steel Košice κατά Επιτροπής
   (Υπόθεση T-27/07)
   (2007/C 69/54)
   Γλώσσα διαδικασίας: η αγγλική
   Διάδικοι
   
      Προσφεύγουσα: US Steel Košice (Košice, Σλοβακία) (εκπρόσωποι: E. Vermulst, lawyer και C. Thomas, solicitor)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής της 29ης Νοεμβρίου 2006, σχετικά με το εθνικό σχέδιο κατανομής δικαιωμάτων εκπομπής αερίων θερμοκηπίου, το οποίο της κοινοποίησε η Σλοβακία σύμφωνα με τις διατάξεις της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα ζητεί την ακύρωση της αποφάσεως της Επιτροπής της 29ης Νοεμβρίου 2006, σχετικά με το εθνικό σχέδιο κατανομής δικαιωμάτων εκπομπής αερίων θερμοκηπίου για την περίοδο 2008-2012, το οποίο της κοινοποίησε η Σλοβακία σύμφωνα με την οδηγία 2003/87/ΕΚ (1).
   Προς στήριξη του αιτήματός της, η προσφεύγουσα ισχυρίζεται, πρώτον, ότι η προσβαλλόμενη απόφαση αντιβαίνει προς τον Τίτλο 4, σημείο 2, στοιχείο α', του παραρτήματος XIV της Πράξεως Προσχωρήσεως του 2003 (2), καθόσον η Επιτροπή έκρινε ότι οι προϋποθέσεις της διατάξεως αυτής συνιστούν αυτοτελείς υποχρεώσεις που επιβάλλονται έως το 2009, ανεξαρτήτως του αν η προσφεύγουσα συνεχίζει να τυγχάνει του πλεονεκτήματος της απαλλαγής από τον φόρο εισοδήματος, το οποίο η Σλοβακία μπορεί να της χορηγεί έως το τέλος του φορολογικού έτους 2009, κατά παρέκκλιση από τα άρθρα 87 ΕΚ και 88 ΕΚ. Η προσφεύγουσα υποστηρίζει ότι, κατόπιν αυτού, η απόφαση είναι επίσης αντίθετη προς το κριτήριο 4 του παραρτήματος ΙΙΙ της οδηγίας 2003/87/ΕΚ, σύμφωνα με το οποίο το εθνικό σχέδιο κατανομής δικαιωμάτων πρέπει να είναι συνεπές με άλλες κοινοτικές νομοθετικές ρυθμίσεις και μέσα πολιτικής.
   Δεύτερον, η προσφεύγουσα ισχυρίζεται ότι η Επιτροπή παραβίασε με την προσβαλλόμενη απόφαση την αρχή της δικαιολογημένης εμπιστοσύνης, καθόσον με τη συμπεριφορά της είχε δημιουργήσει στην προσφεύγουσα την εύλογη προσδοκία ότι οι προβλεπόμενοι από τον Τίτλο 4, σημείο 2, στοιχείο α', του παραρτήματος XIV της Πράξεως Προσχωρήσεως περιορισμοί της παραγωγής θα έπαυαν να ισχύουν αφ' ης στιγμής η προσφεύγουσα δεν θα ετύγχανε πλέον του πλεονεκτήματος της απαλλαγής από τον φόρο.
   Τρίτον, η προσφεύγουσα υποστηρίζει ότι η προσβαλλόμενη απόφαση είναι παράνομη, καθόσον η Επιτροπή δεν περιορίστηκε στην άσκηση των κατά το άρθρο 9, παράγραφος 3, της οδηγίας 2003/87/ΕΚ αρμοδιοτήτων της, αλλά προέβη σε αυτοτελή υπολογισμό των ανωτάτων επιτρεπόμενων ορίων για τις συνολικές εκπομπές αερίων θερμοκηπίου στη Σλοβακία και επέβαλε στη Σλοβακική Δημοκρατία την υποχρέωση της τηρήσεως των ορίων αυτών. Κατ' αυτόν τον τρόπο, η Επιτροπή σφετερίστηκε την κατά τα άρθρα 9 και 11 της οδηγίας 2003/87/ΕΚ εξουσία των κρατών μελών.
   Τέταρτον, η προσφεύγουσα ισχυρίζεται ότι η προσβαλλόμενη απόφαση είναι παράνομη, καθόσον η Επιτροπή στηρίχθηκε σε αυστηρώς μαθηματικό τρόπο υπολογισμού, τον οποίο εφάρμοσε χωρίς προηγούμενη διαβούλευση με το κοινό και ο οποίος δεν λαμβάνει υπόψη ορισμένους γνωστούς παράγοντες που επηρεάζουν, ειδικώς, τις εκπομπές αερίων θερμοκηπίου στη Σλοβακία για την περίοδο 2008-2012. Η προσφεύγουσα υποστηρίζει ότι η Επιτροπή, ακολουθώντας την προσέγγιση αυτή, παρέβη τα άρθρα 9, παράγραφος 1, και 11, παράγραφος 2, της οδηγίας 2003/87/ΕΚ και τα κριτήρια 1, 2 και 3 του παραρτήματος ΙΙΙ της εν λόγω οδηγίας και παραβίασε την αρχή της δικαιολογημένης εμπιστοσύνης. Η προσφεύγουσα διατείνεται ότι η Επιτροπή, κατά το μέτρο που διέθετε πράγματι περιθώριο διακριτικής εκτιμήσεως, υπέπεσε σε πρόδηλη πλάνη.
   Τέλος, η προσφεύγουσα υποστηρίζει ότι η προσβαλλόμενη απόφαση βαρύνεται με κατάχρηση εξουσίας, καθόσον η εκφραζόμενη δι' αυτής βούληση της Επιτροπής ήταν να διασφαλίσει τον περιορισμό των χορηγούμενων δικαιωμάτων προκειμένου να επηρεάσει ανοδικώς τις τιμές τους.
   
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ 2003 L 275, σ. 32).
   
      (2)  Πράξη περί των όρων προσχωρήσεως της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και των προσαρμογών των Συνθηκών επί των οποίων βασίζεται η Ευρωπαϊκή Ένωση (ΕΕ 2003 L 236, σ. 33).